Source: https://www.advokatnawebe.sk/riesene-otazky/235-zapocitanie-materskej-a-rodicovskej-dovolenky-do-odbornej-pedagogickej-praxe-na-ucely-atestacie
Timestamp: 2018-11-19 03:19:22+00:00

Document:
ADVOKATnaWEBE.sk - právne poradenstvo online - Započítanie materskej a rodičovskej dovolenky do odbornej pedagogickej praxe na účely atestácie
Započítanie materskej a rodičovskej dovolenky do odbornej pedagogickej praxe na účely atestácie
Ja sa chcem opýtať.
Manželka je učiteľkou už 9 rokov.
Počas svojej pedagogickej činnosti bola dva krát na materskej dovolenke. Chce sa prihlásiť na atestačnú skúšku.
Musí mať však k 31.12.2011 5 rokov pedagogickej činnosti. Zamestnávateľ jej priznal k 31.12.2011-- 4 roky a 264 dní pedagogickej činnosti. Do pedagogickej činnosti jej zarátal aj náhradné doby ( PN, pracovný úraz, doprovod rodinného príslušníka k lekárovi, ... - § 144a ods.1 písmeno a/ Zákonníka práce ). Nezarátal jej čas materskej podľa § 166 ods.1 do pedagogickej činnosti.
Môže jej zamestnávateľ do pedagogickej činnosti zarátať aj čas materskej dovolenky podľa § 166 ods.1 Zákonníka práce, keď sa toto obdobie berie na základe toho istého zákona , ako výkon práce?
Na základe Vašej otázky ohľadom započítania pedagogickej činnosti Vám zasielame nasledovné stanovisko:
Máme za to, že je potrebné vychádzať zo znenia zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov (ďalej len „zákon“). Podľa § 6 tohto právneho predpisu je nutné rozlišovať tzv. odbornú prax (v prípade pedagogického zamestnanca teda pedagogickú činnosť, prax) a tzv. započítanú prax. Započítanú prax tvorí:
a. odborná prax,
b. prax pri vykonávaní pracovných činností, ktoré majú iný charakter ako pracovná činnosť, ktorú má zamestnanec vykonávať u zamestnávateľa;
c. tzv. náhradné doby.
Započítaná prax je kľúčová pre účely odmeňovania a do tejto započítanej praxe sa započítava podľa § 6 ods. 4 písm. c) zákona ako náhradná doba aj čas starostlivosti o dieťa zodpovedajúci dĺžke materskej dovolenky, ďalšej materskej dovolenky alebo rodičovskej dovolenky ustanovenej osobitnými predpismi v čase jej vykonávania, pričom na jedno dieťa možno započítať najviac tri roky.
Avšak pokiaľ ide o odbornú prax rozhodujúcu na účely atestácie, tou sa podľa ods. 3 § 6 zákona rozumie „súhrn znalostí a skúseností získaných pri vykonávaní pracovných činností, ktoré majú rovnaký alebo obdobný charakter ako pracovná činnosť, ktorú má zamestnanec vykonávať u zamestnávateľa“. V prípade pedagogického zamestnanca je odbornou praxou pedagogická prax, definovaná v § 3 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov ako "súhrn pracovných činností, vykonávaných priamou výchovno-vzdelávacou činnosťou a ostatnými činnosťami s ňou súvisiacimi, ktoré zamestnávateľ ustanoví v pracovnom poriadku."
Materská a rodičovská dovolenka je náhradnou dobou, ktorá sa v zmysle zákona zarátava do započítanej praxe, nie však do odbornej praxe. Preto podľa nášho názoru nie je možné čas materskej a rodičovskej dovolenky zarátať do pedagogickej činnosti na účely splnenia podmienky pre atestáciu.
Máme teda za to, že zamestnávateľ Vašej manželky vychádzal z vyššie uvedeného. Podľa nášho názoru nie je v tomto smere rozhodujúcim právnym predpisom Zákonník práce definujúci výkon práce, ale zákon č. 553/2003 Z. z.
V každom prípade, pokiaľ máte napriek tomu pochybnosti o tom, či postupoval zamestnávateľ správne, odporúčame Vám obrátiť sa so žiadosťou o vysvetlenie na príslušné oddelenie zamestnávateľa.

References: § 144
 § 166
 § 166
 § 6
 § 6
 § 6
 § 3